# ҲУКУМАТИ ҶУМҲУРИИ ТОҶИКИСТОН

## ҚАРОР

Дар бораи маъқул донистани Созишномаи генералӣ байни Ҳукумати Ҷумҳурии Тоҷикистон, Федератсияи иттифоқҳои касабаи мустақили Тоҷикистон ва Иттиҳодияи корфармоёни Ҷумҳурии Тоҷикистон барои солҳои 2021-2023

Мутобиқи [моддаи 302](vfp://rgn=127424#A4P50QN0IG) Кодекси меҳнати Ҷумҳурии Тоҷикистон Ҳукумати Ҷумҳурии Тоҷикистон қарор мекунад:

1. [Лоиҳаи](vfp://rgn=138649#A5YN0XFC0T) Созишномаи генералӣ байни Ҳукумати Ҷумҳурии Тоҷикистон, Федератсияи иттифоқҳои касабаи мустақили Тоҷикистон ва Иттиҳодияи корфармоёни Ҷумҳурии Тоҷикистон барои солҳои 2021-2023 маъқул дониста шавад (замима мегардад).

2. Сарвазири Ҷумҳурии Тоҷикистон аз номи Ҳукумати Ҷумҳурии Тоҷикистон барои ба имзо расонидани созишномаи генералӣ ваколатдор карда шавад.

3. Вазорати меҳнат, муҳоҷират ва шуғли аҳолии Ҷумҳурии Тоҷикистон дар ҳамкорӣ бо Федератсияи иттифоқҳои касабаи мустақили Тоҷикистон ва Иттиҳодияи корфармоёни Ҷумҳурии Тоҷикистон назорати иҷрои созишномаи генералиро ба роҳ монад.

4. Ба Федератсияи иттифоқҳои касабаи мустақили Тоҷикистон ва Иттиҳодияи корфармоёни Ҷумҳурии Тоҷикистон тавсия ва ба вазорату идораҳои Ҷумҳурии Тоҷикистон, мақомоти иҷроияи маҳаллии ҳокимияти давлатӣ супориш дода шавад, ки ҷиҳати иҷрои ухдадориҳои қабулгардида ва ҳифзи манфиатҳои иҷтимоию меҳнатии шаҳрвандон тадбирҳои зарурӣ андешида, аз ҷараёни иҷрои онҳо ҳар сол ба Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон маълумот пешниҳод намоянд.

Раиси

Ҳукумати Ҷумҳурии

Тоҷикистон                Эмомалӣ Раҳмон

аз 31 декабри соли 2020, № 701

ш. Душанбе

Лоиҳа

## Созишномаи генералӣ байни Ҳукумати Ҷумҳурии Тоҷикистон, Федератсияи иттифоқҳои касабаи мустақили Тоҷикистон ва Иттиҳодияи корфармоёни Ҷумҳурии Тоҷикистон барои солҳои 2021-2023

Ҳукумати Ҷумҳурии Тоҷикистон, Федератсияи иттифоқҳои касабаи мустақили Тоҷикистон ва Иттиҳодияи корфармоёни Ҷумҳурии Тоҷикистон (минбаъд - Тарафҳо) Конститутсияи Ҷумҳурии Тоҷикистон, Кодекси меҳнати Ҷумҳурии Тоҷикистон, Стратегияи миллии рушди Ҷумҳурии Тоҷикистон барои давраи то соли 2030, қарорҳои Ҳукумати Ҷумҳурии Тоҷикистон "Дар бораи тасдиқи Низомномаи Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон" ва "Дар бораи тасдиқи Низомномаи тартиби таҳия ва бастани созишномаҳои генералӣ, соҳавӣ ва минтақавӣ дар Ҷумҳурии Тоҷикистон"-ро ба роҳбарӣ гирифта, бо мақсади танзими муносибатҳои иҷтимоию меҳнатӣ, дарёфти ризоияти ҷамъиятӣ, суботи ҷамъиятӣ, ҷалби теъдоди ҳарчи бештари аҳолии қобили меҳнат ба меҳнати арзанда, зиёд кардани даромади кормандон, коҳиш додани сатҳи бекорию баланд бардоштани сатҳи некуаҳволии аҳолӣ, афзоиши ҳиссаи шуғли расмӣ, таъмини стандартҳои ҳадди ақали иҷтимоӣ, ҳифзи ҳуқуқ ва манфиати муҳоҷирони меҳнатӣ, Созишномаи генералӣ байни Ҳукумати Ҷумҳурии Тоҷикистон, Федератсияи иттифоқҳои касабаи мустақили Тоҷикистон ва Иттиҳодияи корфармоёни Ҷумҳурии Тоҷикистон барои солҳои 2021-2023 (минбаъд - Созишномаи генералӣ) ба имзо расониданд. Дар музокирот Тарафҳо ҷиҳати амалӣ намудани вазифаҳои зерин ба мувофиқа омаданд: - гузаронидани ҷаласаи Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон на камтар аз як маротиба дар ним сол; - пешниҳод намудани маълумот аз ҷараёни иҷрои уҳдадориҳои қабулгардида ва ҳифзи манфиатҳои иҷтимоию меҳнатии шаҳрвандон мутобиқи нақшаи чорабиниҳо оид ба амалигардонии Созишномаи генералӣ ба Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон;

- тавассути телевизион ва воситаҳои ахбори омма таҳия намудани барномаҳои махсус (мизҳои мудаввар) оид ба самтҳои асосии Созишномаи генералӣ ва раванди амалигардонии он;

- мунтазам гузаронидани мониторинги рафти амалигардонии созишномаҳои соҳавӣ, минтақавӣ ва пешниҳод намудани маълумот барои баррасии ин натиҷаҳо дар ҷаласаҳои комиссияҳои сетарафа;

- ҷоннок намудани фаъолияти комиссияҳои сетарафа дар шаҳру ноҳияҳои ҷумҳурӣ.

###### 1. СИЁСАТИ ИҚТИСОДӢ

1. Тарафҳо бо саъю кӯшиши якҷоя ҷиҳати ноил гардидан ба рушди иқтисодӣ, таҳкими вазъи иқтисодӣ ва молиявии соҳаҳои он амалӣ намудани тадбирҳои зеринро зарур мешуморанд:

1) дар соҳаи буҷету андоз ва сиёсати нарх: - чораандешӣ ҷиҳати истифодаи самаранок ва мақсадноки маблағҳои буҷетӣ ва пешгирии хароҷоти дуюмдараҷа дар ҳолати иҷро нагардидани нақшаи даромади буҷети давлатӣ, инчунин тақвияти ҳамкориҳо бо созмонҳои байналмилалии молиявӣ дар самти ҷалби бештари маблағҳо барои дастгирии буҷети давлатӣ; - афзоиш додани маблағҳои фондҳои захиравӣ, ба монанди фонди стабилизатсионӣ оид ба рушди иқтисодиёт; - андешидани тадбирҳои зарурӣ ҷиҳати солимгардонӣ ва беҳтар намудани фаъолияти молиявии корхонаҳои азими давлатӣ, муайян намудани сабабҳои бо зарар ҷамъбаст гардидани фаъолияти молиявӣ ва амалигардонии нақшаи чорабиниҳои маҷмӯӣ барои бартараф намудани онҳо; - тақвият бахшидани низоми хизматрасонии электронӣ ба андозсупорандагон; - андешидани тадбирҳои зарурӣ ҷиҳати баланд бардоштани фарҳанги андозсупорандагон ва риояи қонунгузории андоз; - муайян намудани механизми нархгузории ҳуқуқ ба объектҳои моликияти зеҳнӣ; - ҷалби сармояи инсонӣ (неруи зеҳнӣ), офаридани объектҳои моликияти зеҳнӣ ва истифодаи оқилонаи захираҳову имкониятҳои соҳаҳои иқтисодиёт, рушди моликияти зеҳнӣ ва ҳимояи объектҳои он;

2) дар соҳаи беҳтаргардонии фаъолияти сармоягузорӣ ва рушди соҳибкорӣ:

- идома бахшидани ислоҳот ва густариши он ҷиҳати беҳтар намудани фазои сармоягузорӣ ва соҳибкорӣ бо мақсади рушди саноат;

- васеъ истифода бурдани механизми шарикии давлат ва бахши хусусӣ, баланд бардоштани самаранокии Маркази татбиқи лоиҳаҳои шарикии давлат ва бахши хусусӣ;

- амалигардонии пайдарҳамии сиёсати кам кардани монеаҳои маъмурии пешбурди тиҷорат;

- беҳтар намудани мавқеи кишвар дар рейтинги "Пешбурди соҳибкорӣ";

- мукаммалгардонии заминаи ҳуқуқии дастгирӣ ва рушди соҳибкорӣ, фароҳам овардани шароит барои дастёбии субъектҳои соҳибкорӣ ба бозорҳои байналмилалии мол, кор ва хизматрасониҳо;

- такмили низоми таҳсилоти миллии соҳибкорӣ барои омӯзиш ва тайёр намудани мутахассисони баландихтисоси рақобатпазир дар соҳаҳои гуногун мутобиқи талаботи иқтисоди бозаргонӣ ва стандартҳои байналмилалӣ;

- пурзӯр намудани чораҳои дастгирии соҳибкории занон ва таҳкими иқтидори мақоми ваколатдор оид ба ҷалби сармоягузориҳо;

- рушди соҳибкории хурд дар деҳот ва ноҳияҳои кӯҳии ҷумҳурӣ дар асоси истифодаи ашёи хоми маҳаллӣ ва коркарди маҷмӯавии маҳсулоти кишоварзӣ; - дастгирӣ ва рушди соҳибкории иҷтимоӣ дар Ҷумҳурии Тоҷикистон;

- зиёд намудани ҳаҷми маблағҳои корхонаи воҳиди давлатии бонки саноативу содиротии Тоҷикистон "Саноатсодиротбонк";

- ҷорӣ намудани низоми стандартҳои байналмилалии сифат дар корхонаҳои саноатӣ ҷиҳати беҳтар намудани сифати маҳсулоти истеҳсолӣ;

- сода намудани расмиёти сертификатсиякунонии молу маҳсулоти ҳатман сертификатсияшаванда;

- кам кардани монеаҳои маъмурии рушди меъморӣ ва сохтмон, андешидани чораҳои зарурӣ ҷиҳати таҳияи лоиҳаҳои муфассали банақшагирӣ ва дигар ҳуҷҷатҳои шаҳрсозӣ;

- сода гардонидани гирифтани қарорҳо ва ҳуҷҷатҳои иҷозатдиҳии дахлдор оид ба сохтмон;

3) дар соҳаи ислоҳот ва устувор гардонидани иқтисодиёти миллӣ:

- рушди иқтисоди миллӣ дар асоси илму инноватсия, технологияҳои иттилоотиву коммуникатсионӣ ва ташаккули ҷаҳонбинии техникӣ;

- ҷорӣ намудани натиҷаи корҳои илмӣ дар истеҳсолоти ватанӣ, татбиқ намудани таҷрибаҳои инноватсионӣ дар амал ва рушди илмҳои дақиқ дар кишвар;

- таҳия ва андешидани тадбирҳо оид ба дастгирии давлатии молистеҳсолкунандагони ватанӣ, такмил додани заминаи меъёрии ҳуқуқӣ оид ба воридоти ашёи хом барои корхонаҳои ватанӣ;

- таҳия ва такмили санадҳои меъёрии ҳуқуқии соҳавӣ ҷиҳати дастгирӣ ва муайянкунии афзалияти иштироки молистеҳсолкунандагони ватанӣ дар тендерҳо (фурӯш, хариди мол, кор ва хизматрасонӣ);

 - идомаи корҳо оид ба кашф ва азхудкунии захираҳои сӯзишвории органикӣ, зиёд кардани ҳаҷми истихроҷи ангишт ва истеҳсоли газ аз он дар асоси таҳия ва татбиқи барномаи мақсадноки инкишофи истихроҷ (аз ҷумла бо усули шахтагӣ) ва коркарди ангишт;

- вусъат бахшидан ба ҷараёни коркарди маъдан, тилло, нуқра ва сангҳои ороишӣ то маҳсулоти ниҳоӣ;

- такмили заминаи меъёрии ҳуқуқии мусоидат ба содирот ва воридотивазкунӣ, ҳавасмандгардонии содироткунандагон;

- густариши ислоҳоти аграрӣ бо мақсади ташаккул ва инкишофи истеҳсолоти кишоварзии сердаромад;

 - бартараф намудани сатҳи пасти худтаъминкунии озуқаворӣ, баланд бардоштани дараҷаи амнияти озуқаворӣ ва беҳтар кардани сифати ғизо;

- баланд бардоштани самаранокии соҳаҳои коркарди маҳсулоти ватанӣ бо ҷалби технологияву таҷҳизоти муосир ва воситаҳои асосӣ; - рушди низоми миллии воридотивазкунии интихобӣ, пеш аз ҳама дар соҳаи комплекси агросаноатӣ (коркарди маҳсулоти меваю сабзавот ва зиёд кардани истеҳсоли он); - тақвият бахшидани вазъи коркарди аввалияи ашёи хоми маҳсулоти саноатӣ ва кишоварзӣ;

- бунёди корхонаҳои хурду миёнаи дӯзандагӣ, қолинҳои дастбоф, масолеҳи сохтмонӣ, коркарди пашм, пӯст, пилла, меваю сабзавот, аз ҷумла ангур барои истеҳсол намудани нӯшокиҳои ташнашикан;

- инкишофи малакаҳои маркетингӣ ва касбии кормандони соҳаи кишоварзӣ;

- ислоҳоти соҳаи кишоварзӣ тавассути ҷорӣ намудани усулҳои нави соҳа ба монанди боғҳои интенсивӣ ва обёрии қатрагӣ бо роҳи қабули барномаи давлатӣ дар соҳаи ташкили боғҳои интенсивӣ ва обёрии қатрагӣ дар заминҳои лалмӣ;

- таҳияи лоиҳаи қарори Ҳукумати Ҷумҳурии Тоҷикистон дар бораи барномаи вусъатдиҳии технологияҳои камарзиши сарфакунии об;

- гузариш аз монокултура ба диверсификатсия ва агробиодиверсификатсия, ҷорӣ намудани зироатҳои имконпазир (ба хушкӣ ва касалиҳо тобовар);

- баланд бардоштани иқтидорҳои тавлиди неруи барқ ва зиёд намудани ҳаҷми содироти неруи барқ;

- андешидани тадбирҳои зарурӣ дар самти кам намудани талафоти неруи барқ, таъмини 10% иқтидорҳои мавҷудбуда аз дигар сарчашмаҳо (офтоб, шамол, ангишт ва ғайра) ва истеҳсолу сарфи неруи барқ аз ҳисоби манбаъҳои барқароршавандаи неруи барқ дар ҳаҷми 500 миллион киловат соат;

- татбиқи лоиҳаи минтақавии CASA-1000;

 - гузаронидани таҳқиқотҳои пешакӣ барои бунёди хати интиқоли барқӣ 500 киловолтаи Роғун-Сангтӯда-Пули Хумрӣ;

- васеъ намудани имкониятҳои содиротии неруи барқ ба кишварҳои Осиёи Марказӣ ва дар ин замина самаранок истифода намудани иқтидорҳои гидроэнергетикии кишвар;

- роҳандозӣ намудани тадбирҳои зарурӣ барои таъсиси системаи ягонаи баҳисобгирии автоматикии неруи барқ;

- бунёди неругоҳҳои барқи ҳароратӣ (дар наздикии конҳои амалкунандаи ангишт) ва истгоҳҳои офтобӣ дар минтақаҳои кӯҳӣ (аз шабакаҳои барқӣ дар масофаи дур қарордошта) ва дар шимоли кишвар;

- рушди бахши хусусӣ ва ҷалби сармоя дар бахши энергетика.

###### 2. МУЗДИ МЕҲНАТ, ДАРОМАДҲО ВА САТҲИ ЗИНДАГИИ АҲОЛӢ

2. Тарафҳо дар ин давра таҳия ва татбиқи тадбирҳоро, ки ҳуқуқи кормандон ба меҳнати арзанда, баланд бардоштани сатҳи музди меҳнати воқеӣ, такмили сиёсати даромад ва баланд бардоштани сатҳи зиндагии аҳолиро таъмин менамоянд, зарур мешуморанд. Бо ин мақсад Тарафҳо уҳдадор мешаванд ки:

- тадқиқот гузаронида, дар заминаи он Тавсияҳои методӣ оид ба муайян намудани сабади истеъмолӣ барои гурӯҳҳои асосии иҷтимоӣдемографии аҳолӣ дар Ҷумҳурии Тоҷикистонро дар таҳрири нав қабул намоянд;

- бо мақсади дар давраи хатари хуруҷи бемориҳои музмини сироятӣ (эпидемия, пандемия) пешгирӣ намудани аз кор озодкунии оммавии кормандон, роҳ надодан ба рухсатии бемузд равон кардани онҳо, бо дарназардошти карантини қатъӣ, карантини нарм ва фиристодани кормандон ба рухсатии муваққатии пардохтшаванда ба муҳлати 1 моҳ чораҳо андешанд;

 - оид ба таҳияи пешниҳоди мувофиқашуда оид ба низоми музди меҳнати соҳавӣ (мувофиқаи дастурамалҳо ва тартибҳои пардохти музди меҳнат) машваратҳо гузаронанд;

- оид ба таъминоти илмию методӣ ва методии ташкили меъёрбандии меҳнат ва омӯзонидани мутахассисон оид ба меъёрҳои меҳнат корҳоро ба сомон расонанд;

- тадбирҳои пешбининамудаи қонунгузории меҳнатро, ки ба пешгирии қарздорӣ аз музди меҳнат нигаронида шудаанд, амалӣ намуда, ҷиҳати пардохти саривақтӣ ва пурраи музди меҳнат дар ташкилотҳои ҳамаи шаклҳои моликият чораҳои иловагӣ андешанд;

- дар татбиқи чораҳо ва механизмҳои ҳифзи ҳуқуқҳои моддии кормандон дар ҳолати муфлисшавии (ғайри қобили пардохт будани) корхона, аз ҷумла дар асоси принсипҳои суғуртакунонӣ, захиракунии маблағҳои мутамарказ ё ғайримутамарказ, аз ҷумла ташкили фондҳои захиравии музди меҳнат мусоидат намоянд;

- фаъолияти марбут ба пардохти қарзи музди меҳнат, пардохти рухсатиҳо, пардохтҳо ҳангоми аз кор озод шудан ва дигар пардохтҳое, ки ба корманд тааллуқ доранд, ҳамоҳанг сохта, аз ҷумла иттифоқҳои касаба ва иттиҳодияҳои соҳавии корфармоёнро барои иштирок дар ҷаласаҳои комиссияҳои сетарафа оид ба қарздории музди меҳнат ҷалб намоянд;

- ҷиҳати пешгирии нобаробарии андозаи музди меҳнати кормандон-шаҳрвандони Ҷумҳурии Тоҷикистон ва шаҳрвандони хориҷӣ, ки дар корхонаҳои муштарак ва хориҷии ҳудуди Ҷумҳурии Тоҷикистон фаъолият менамоянд чораҳои қатъӣ андешанд;

- бо мақсади ба суғуртакунонии иҷтимоӣ, ҷиҳати ба танзим даровардани сатҳи музди меҳнат ва даромадҳои кормандони соҳаи кишоварзӣ (ҷадвали тарифӣ) ва соҳибкорони инфиродӣ, ки тибқи патент фаъолият доранд, чорабиниҳо гузаронанд.

###### 3. РУШДИ БОЗОРИ МЕҲНАТ ВА ШУҒЛИ ПУРМАҲСУЛ

3. Тарафҳо, бо мақсади рушди бозори меҳнат ва тавсеаи шуғли пурмаҳсул, амалӣ намудани тадбирҳои зеринро ҳатмӣ мешуморанд:

- гузаронидани таҳқиқоти навбатии қувваи корӣ (ТҚК) дар асоси методологияи Ташкилоти Байналмилалии Меҳнат;

- таҳияи лоиҳаи қарори Ҳукумати Ҷумҳурии Тоҷикистон дар бораи консепсияи шуғли пурмаҳсул дар Ҷумҳурии Тоҷикистон то соли 2030 ва барномаи миёнамуҳлати шуғли пурмаҳсул;

- таъсиси ҳарчи бештари ҷойҳои кории доимӣ;

- ҷорӣ намудани ҳисоботдиҳии фаврӣ оид ба баҳодиҳии ҳолати бозори меҳнат (ҳар семоҳа бо инъикоси равандҳои таъсис ва барҳамдиҳии ҷойҳои корӣ, муҳоҷирати меҳнатии хориҷӣ ва дохилӣ);

- гузаронидани таҳқиқотҳои мунтазам дар корхонаҳо, муассисаҳо ва дигар ташкилотҳо оид ба маҷмӯи масъалаҳои алоқаи таҳсилот ва шуғл, аз ҷумла бокортаъминкунии ҳатмкунандагони муассисаҳои таҳсилоти касбӣ;

 - татбиқи асосҳои қонунгузории бо шуғл фаро гирифтани шаҳрвандони бекор, ки дар бозори меҳнат имкони рақобати баробарро надоранд ва аз ҷониби давлат ба онҳо кафолатҳои иловагии шуғл дода шудаанд;

- такмили низоми баҳисобгирии омории қувваи корӣ дар соҳаи кишоварзӣ;

- такмили асосҳои моддӣ ва методии шабакаи васеи муассисаҳои таълими калонсолон ҷиҳати ба талаботи бозори меҳнати умумиҷумҳуриявӣ ва минтақавӣ мутобиқ гардонидани шахсони корҷӯ;

 - тибқи талаботи бозори меҳнати дохилӣ ба роҳ мондани низоми касбомӯзӣ, бозомӯзии калонсолон ва муҳоҷирони меҳнатӣ;

- татбиқи барномаҳои гуногуни бозомӯзии кормандони соҳаи маориф аз рӯи ихтисосҳои афзалиятнок;

- тақвияти фаъолияти Кумитаи ҷумҳуриявии ҳамоҳангсози мусоидат ба шуғли аҳолӣ;

- гузаронидани омӯзиш ҷиҳати муайян намудани зарурати ворид намудани тағйиру иловаҳо ба Кодекси меҳнати Ҷумҳурии Тоҷикистон ва дигар санадҳои меъёрии ҳуқуқӣ, ки ба пешгирӣ ва аз байн бурдани шуғли бақайдгирифтанашуда (ғайрирасмӣ), мусоидат ба расмикунонӣ ва тақвияти чораҳо оид ба ҳимояи ҳуқуқҳои меҳнатии шаҳрвандон равона карда шудаанд;

- дастгирии рушди устувори шакл ва усулҳои худиштиғол, аз ҷумла шуғли фосилавӣ, пешниҳоди хизматрасониҳои электронӣ дар шароити пандемияи COVID-19;

- андешидани тадбирҳо ҷиҳати аз байн бурдани иқтисодиёти пинҳонӣ ва кам кардани ҳаҷми шуғли бақайдгирифтанашуда.

###### 4. ҲИФЗИ ИҶТИМОӢ, КАФОЛАТҲО ВА СУҒУРТАИ ИҶТИМОӢ

4. Тарафҳо, бо мақсади рушди соҳаҳои ҳифзи иҷтимоии аҳолӣ, таъмини кафолатҳои иҷтимоӣ ва суғуртаи иҷтимоии шаҳрвандони Ҷумҳурии Тоҷикистон, амалӣ намудани тадбирҳои зеринро зарур мешуморанд:

 - мониторинг ва арзёбии иҷрои чорабиниҳои Барномаи мусоидат ба шуғли аҳолӣ барои солҳои 2020-2022 дар самти фароҳам овардани имконияти бо кор таъмин намудани маъюбон;

- тақвияти ҳамкории мақомоти ҳифзи иҷтимоии аҳолии шаҳру ноҳияҳо бо мақомоти меҳнат ва шуғли аҳолӣ дар самти баҳисобгирии аъзои корношоями оилаҳои камбизоат, ҷалби онҳо ба шуғл тавассути барномаи мусоидат ба шуғли аҳолӣ;

- тақвият бахшидани дастгирии иҷтимоии оилаҳои бесарпаноҳи муҳоҷирони меҳнатӣ;

- таъмини омӯзгорони муассисаҳои таълимӣ, ки бори аввал хонаи истиқоматӣ месозанд, бо қарзҳои бефоиз ё имтиёзнок аз ҳисоби маблағҳои ғайрибуҷетӣ ё ташкилотҳои қарздиҳанда;

- таҷдиди назар намудани механизмҳои хизматрасонии коммуналии имтиёзнок барои омӯзгорон;

- омӯзиш ва омода намудани пешниҳодҳо оид ба ҷорӣ намудани имтиёзҳо ва кафолатҳои иҷтимоии давлатӣ ба кормандони тиб, ки бо беморони сироятии хавфнок (бемории короновирус, илтиҳоби шуш ва ғайра) дар тамос буда, сироят ёфтаанд, фавтиданд ё маъюб шудаанд;

- андешидани чораҳо ҷиҳати дастгирии кӯдакони дорои бемории диабети қанд ва кӯдакони маъюб, аз ҷумла аз ҳисоби маблағҳои буҷети суғуртаи иҷтимоӣ ва нафақа пурра пардохт намудани арзиши роҳҳатҳо ба истироҳатгоҳҳои кӯдакона дар ҳолате, ки агар онҳо ба суғуртаи иҷтимоӣ фаро гирифта шуда бошанд;

- андешидани чораҳо оид ба пешгирӣ ва беҳдошти саломатии кормандон, расонидани кумакҳои иҷтимоӣ ба онҳо, таъмини кафолатҳои иҷтимоӣ ва риояи қоидаҳои зиддиэпидемикӣ дар давраи пандемияи COVID-19.

###### 5. ҲИФЗИ МЕҲНАТ

5. Бо мақсади таъмин намудани ҳифзи меҳнат, Тарафҳо амалӣ кардани чорабиниҳои зеринро зарур мешуморанд:

1) гузаронидани санҷиши шароит ва ҳифзи меҳнат, иҷрои уҳдадориҳои корфармоён оид ба ҳифзи меҳнат, ки бо қонунгузорӣ пешбинӣ гардидаанд ва мусоидат намудан дар таъсиси хадамоти ҳифзи меҳнат дар ҳамаи ташкилотҳое, ки зиёда аз 50 корманд доранд;

2) тақвият намудани назорат ва гузаронидани таҳлили мунтазами соҳаҳои дорои хавфи бештари истифодаи шуғли ғайрирасмӣ ва андешидани чораҳои таъсиррасонӣ нисбати субъектҳое, ки ба ҷалби намудани шуғли бақайднагирифта машғуланд;

3) таҳия ва амалигардонии барномаи ҳифзи меҳнат дар Ҷумҳурии Тоҷикистон;

4) омӯзиши зарурати ҳамроҳшавӣ ба конвенсияҳои Ташкилоти Байналмилалии Меҳнат:

 - Конвенсияи №102 "Дар бораи меъёри ҳадди ақалии таъминоти иҷтимоӣ";

- Конвенсияи №167 "Дар бораи бехатарӣ ва ҳифзи меҳнат дар сохтмон";

- Конвенсияи №183 "Дар бораи ҳифзи модар";

5) таҳия намудани рӯйхати истеҳсолот, намудҳои кор ва ҷойҳои кории зарарнок ва вазнин, ки ба таъини нафақаи касбӣ ҳуқуқ медиҳанд.

###### 6. РУШДИ САЙЁҲӢ

6. Тарафҳо, бо мақсади рушди соҳаи сайёҳӣ дар Ҷумҳурии Тоҷикистон, амалӣ намудани тадбирҳои зеринро зарур мешуморанд:

 - мукаммал намудани заминаи меъёрию ҳуқуқӣ барои омори соҳаи сайёҳӣ;

- таҳкими инфрасохтори соҳаи сайёҳӣ бо истифода аз имтиёзҳои пешниҳоднамудаи Ҳукумати Ҷумҳурии Тоҷикистон;

 - ҷоннок намудани раванди таъсиси ширкатҳои сайёҳӣ;

- таъсис ва рушди кластерҳои сайёҳӣ (маҷмӯи минтақаҳои алоҳидаи сайёҳию рекреатсионии иқтисодӣ), таъмини инноватсионию сармоягузории рушди соҳаи сайёҳӣ;

- ҷалби сармояи хориҷиву дохилӣ ҷиҳати рушди соҳаи сайёҳӣ;

- ҳавасмандгардонии рушди соҳаи сайёҳӣ, истироҳатгоҳҳо ва санаторияю профилакторияҳои ҷумҳурӣ.

###### 7. МУҲОҶИРАТИ МЕҲНАТӢ

7. Бо мақсади таъмиии ҳифзи ҳуқуқҳои муҳоҷирони меҳнатӣ Тарафҳо амалӣ намудани чорабиниҳои зеринро зарур мешуморанд:

- таҳияи санади консептуалӣ-стратегии фарогирандаи тадбирҳои фаъоли давлатӣ дар самти муҳоҷират бо дарназардошти омилҳои демографӣ, тамоилҳои бозори меҳнат ва муҳоҷирати байналмилалӣ;

- таҳияи лоиҳаи Қонуни Ҷумҳурии Тоҷикистон "Дар бораи муҳоҷират" дар таҳрири нав бо дарназардошти мутобиқсозии он ба талаботи меъёрҳои ҳуқуқии байналмилалӣ ва ба танзими ҳуқуқӣ фаро гирифтани ҳама намудҳои муҳоҷирати аҳолӣ;

- такмили низоми баҳисобгирии омории муҳоҷирати аҳолӣ дар Ҷумҳурии Тоҷикистон;

- такмили низоми муташаккилона ва танзимшавандаи муҳоҷирати меҳнатӣ, таъмини фарогирии равандҳои он ба сохтори расмӣ ва идорашаванда;

- тақвияти ҳамкориҳои самараноки байниидоравӣ ва ба роҳ мондани диверсификатсияи муҳоҷирати меҳнатӣ;

- таъмини риоя ва ҳифзи манфиатҳои миллӣ ҳангоми таҳия ва амалисозии тадбирҳои муҳоҷират;

- таъминоти иҷтимоӣ ва ҳифзи ҳуқуқии муҳоҷирони меҳнатӣ, ба хусус ҳифзи ҳуқуқ ва манфиатҳои шаҳрвандони Ҷумҳурии Тоҷикистон дар асоси санадҳои меъёрии ҳуқуқӣ дар соҳаи муҳоҷирати меҳнатӣ;

- танзим ва ҳифзи бозори меҳнати кишвар, андешидани чораҳо оид ба таъсиси ҷойҳои кории нав бо мақсади паст намудани шиддати муҳоҷирати меҳнатии шаҳрвандони Ҷумҳурии Тоҷикистон ба хориҷа;

- таъмини имкониятҳои баробар ба муҳоҷирони меҳнатӣ барои касбомӯзӣ ва омодагии пеш аз сафар, инчунин мусоидат барои бокортаъминшавии онҳо дар кишвар ва хориҷи он;

- тақвияти ҳамоҳангсозии фаъолияти вазорату идораҳо ва мақомоти иҷроияи маҳаллии ҳокимияти давлатӣ оид ба кӯчонидани муҳоҷирони дохилӣ ва экологӣ аз минтақаҳои камзамин, сераҳолӣ ва хавфноки ҷумҳурӣ ба мавзеъҳои дорои заминҳои бекорхобида ва мавзеъҳои бехавфи ҷумҳурӣ бо мақсади тақсимоти самараноки қувваи корӣ дар ҳудуди ҷумҳурӣ, истифодаи бештари захираҳои табиӣ, таъмини аҳолӣ бо манзил ва шуғл;

- назорати ҷамъиятии риояи талаботи созишномаҳои байниҳукуматӣ бо кишварҳои қабулкунандаи муҳоҷирони меҳнатӣ дар самти ҳимояи ҳуқуқ ва манфиатҳои муҳоҷирони меҳнатӣ;

- омӯзиши масъалаи таъсиси намояндагии Ваколатдор оид ба ҳуқуқи инсон дар Федератсияи Россия бо мақсади ҳифзи ҳуқуқҳои муҳоҷирони меҳнатӣ дар хориҷи кишвар.

###### 8. ШАРИКИИ ИҶТИМОӢ

8. Татбиқи принсипи мувофиқаи манфиатҳои кормандон, корфармоён ва давлат ва тақсимоти масъулияти иҷтимоиро байни субъектҳои асосии иқтисодиёт барои таъмини некуаҳволии аҳолии кишвар ҳамчун самти стратегии рушди шарикии иҷтимоӣ дар Ҷумҳурии Тоҷикистон муайян намуда, Тарафҳо зарур мешуморанд, ки ҳангоми қабули қарорҳо оид ба масъалаҳои асосии рушди иҷтимоӣ ва иқтисодӣ, имкониятҳои шарикии иҷтимоӣ дар соҳаи меҳнат пурра истифода ва танзими муносибатҳои меҳнатӣ таъмин карда шавад инчунин иҷрои уҳдадориҳои дар Созишномаи генералӣ пешбинишударо кафолат медиҳанд.

9. Тарафҳо уҳдадор мешаванд, ки ҷиҳати баланд бардоштани нақши комиссияҳои сетарафа тадбирҳо андешида, барои амалӣ намудани фаъолияти зерин кӯшиш менамоянд:

- лоиҳаҳои санадҳои қонунгузорӣ, дигар санадҳои меъёрии ҳуқуқӣ дар соҳаи меҳнат, инчунин ҳуҷҷатҳо ва маводи барои муҳокимаи онҳо зарурӣ пеш аз пешниҳод шудан ба Ҳукумати Ҷумҳурии Тоҷикистон барои баррасӣ ба шарикони сеҷониба фиристода шаванд;

- ноил гардидан ба он, ки лоиҳаҳои қонунҳои марбут ба ворид намудани тағйиру иловаҳо ба қонунгузории меҳнат аз ҷониби Ҳукумати Ҷумҳурии Тоҷикистон дар ҳолати мавҷуд будани мавқеи мувофиқашудаи тарафҳо ба Маҷлиси намояндагони Маҷлиси Олии Ҷумҳурии Тоҷикистон пешниҳод карда шаванд, инчунин санадҳои меъёрии ҳуқуқӣ дар соҳаи меҳнат ва дигар муносибатҳои иқтисодии бо онҳо алоқаманд, дар ҳолати мавҷуд будани мавқеи мувофиқашудаи Тарафҳо, аз ҷониби Ҳукумати Ҷумҳурии Тоҷикистон қабул карда шаванд.

10. Бо мақсади баланд бардоштани самаранокии танзими муносибатҳои иҷтимоию меҳнатӣ тавассути шартномаҳои коллективӣ, Тарафҳо уҳдадор мешаванд, ки:

- мониторинги раванди бастани созишномаҳо дар сатҳи соҳавӣ, минтақавӣ, инчунин фаъолияти мақомоти шарикии иҷтимоиро амалӣ намоянд;

- ба рушди танзими муносибатҳои иҷтимоию меҳнатӣ тавассути шартномаҳои коллективӣ дар ташкилотҳо, новобаста аз шакли моликият, мусоидат намоянд;

- ба рушди шарикии иҷтимоӣ дар муассисаҳои давлатӣ, корхонаҳои воҳиди давлатӣ ва дигар ташкилотҳои давлатӣ мусоидат намоянд;

- бо мақсади боло бурдани ҳавасмандии корфармоён барои иштирок дар низоми шарикии иҷтимоӣ, аз ҷумла ташаккули системаи ягонаи ассотсиатсияҳои корфармоён-иштирокчиёни шарикии иҷтимоӣ, инчунин оид ба ташаккули механизми татбиқи меъёрҳои Қонуни Ҷумҳурии Тоҷикистон "Дар бораи иттиҳодияҳои корфармоён" пешниҳодҳо омода кунанд;

- ба тавсеаи созишномаҳои минтақавӣ, соҳавӣ ба ҳамаи корфармоён ва кормандон мусоидат намоянд.

11. Тарафҳо ба мувофиқа расиданд ки:

- мониторинг ва корҳоро оид ба ҷиҳати омӯзиш ва паҳн намудани таҷрибаи комиссияҳои сетарафаи минтақавии танзими муносибатҳои иҷтимоӣ ва меҳнатӣ гузаронида, ба рушди низоми шарикии иҷтимоӣ ва институтҳои он дар сатҳи минтақавӣ ва соҳавӣ мусоидат намоянд ва тавсияҳоро оид ба баланд бардоштани самаранокии кори ин комиссияҳо омода намоянд;

- меъёрҳо ва муқаррароти қонунгузории меҳнатро мутобиқи шароити тағйирёбандаи иқтисоди муосир такмил диҳанд;

- ба ташкили комиссияҳои доимии танзими муносибатҳои иҷтимоӣ ва меҳнатӣ дар ҳама сатҳҳои шарикии иҷтимоӣ мусоидат намоянд.

12. Тарафҳо уҳдадор мешаванд, ки:

- тамоми чораҳои аз онҳо вобастаро баҳри ҳалли баҳсҳои меҳнатии коллективӣ амалӣ намуда, ба қонуншиканиҳо дар соҳаи муносибатҳои меҳнатӣ муқовимат кунанд;

- фаъолияти санҷишӣ-назоратиро, аз ҷумла дар асоси барҳам додани фаъолияти назоратии такрорӣ аз ҷониби мақомоти назоратӣ, дақиқ кардани рӯйхати санадҳои меъёрии ҳуқуқии дорои талаботи ҳатмӣ, ки риояи онҳо ҳангоми татбиқи назорати давлатӣ дар соҳаи меҳнат арзёбӣ карда мешавад такмил диҳанд;

- таҷрибаи ташкили арбитражҳои меҳнатиро дар назди комиссияҳои сетарафаи танзими муносибатҳои иҷтимою меҳнатӣ барои баррасӣ ва ҳалли баҳсҳои меҳнатии коллективӣ ҷамъбаст ва тавсеа диҳанд;

- низомномаи намунавӣ оид ба арбитражи меҳнатиро (оинномаи намунавии арбитражи меҳнатӣ) таҳия намоянд;

- ба барномаҳои намунавии асосии таълимӣ фанни (модули) "Танзими муносибатҳои иҷтимоӣ ва меҳнатӣ дар заминаи шарикии иҷтимоӣ"-ро дохил намоянд.

13. Тарафҳо риояи меъёрҳои қонунгузорӣ ва қоидаҳои байналмилалии умумиэътирофшударо оид ба дахолат накардан аз ҷониби якдигар ба фаъолияти иттифоқҳои касаба (иттиҳодияҳои онҳо) ва ассотсиатсияҳои корфармоён кафолат медиҳанд, ба таъсис ва фаъолияти ташкилотҳои иттифоқҳои касаба ва корфармоён дахолат намекунанд, мусоидат мекунанд, ки мутобиқи қонунгузории Ҷумҳурии Тоҷикистон аъзоҳаққии иттифоқҳои касаба ҳамзамон бо пардохти музди меҳнат интиқол гардад.

14. Тарафҳо машварат доир менамоянд:

- оид ба ворид намудани тағйирот ба заминаҳои ҳуқуқии танзими коллективӣ-шартномавии муносибатҳои иҷтимоию меҳнатӣ, аз ҷумла дар асоси омӯхтани таҷрибаи ҷаҳонӣ ва дар ҳолати зарурӣ омода намудани пешниҳоди дахлдор;

- оид ба масъалаҳои тавсияи созишномаҳо, хусусиятҳои танзими коллективӣ-шартномавии муносибатҳои меҳнатӣ дар соҳаҳо, ташкилотҳои ширкатҳои хориҷие, ки дар ҳудуди Ҷумҳурии Тоҷикистон фаъолият мекунанд ва дар субъектҳои соҳибкории хурд;

- оид ба муайянсозии сохтор ва мундариҷаи созишномаҳо ва шартномаҳои коллективӣ, инчунин дар ҳолати зарурӣ омода намудани тавсияҳо ва пешниҳодҳо;

- оид ба такмили механизмҳои назорати иҷрои созишномаҳо ва шартномаҳои коллективӣ, инчунин ҳангоми зарурат омода намудани пешниҳодҳо ҷиҳати ворид намудани тағйирот ба қонунгузорӣ;

- оид ба таъмин намудани масъулияти тарафҳо ҳангоми бастани шартномаҳои коллективӣ, созишномаҳо, инчунин дар ҳолати зарурӣ омода намудани пешниҳодҳо оид ба ворид намудани тағйирот ба қонунгузорӣ;

- оид ба ҳалли баҳсҳои меҳнатии коллективӣ, инчунин дар ҳолати зарурӣ омода намудани пешниҳодҳо оид ба ворид намудани тағйирот ба қонунгузорӣ;

- дар бораи таъсиси арбитражҳои меҳнатӣ дар назди комиссияҳои сетарафа оид ба танзими муносибатҳои иҷтимоию меҳнатӣ;

- доир ба такмили таъмини ҳуқуқи кормандони мавсимӣ дар доираи созишномаҳо ва шартномаҳои коллективӣ ва дар ҳолати зарурӣ омода намудани тавсияҳо.

15. Тарафҳо ба рушди муносибатҳо бо Ташкилоти Байналмилалии Меҳнат мусоидат намуда, амалисозии Барномаи ҳамкорӣ байни шарикони сетарафаи Ҷумҳурии Тоҷикистон ва Ташкилоти Байналмилалии Меҳнатро оид ба меҳнати арзанда барои солҳои 20202024-ро таъмин мекунанд.

16. Тарафҳо уҳдадор мешаванд, ки ҳар сол оид ба масъалаҳои омода намудани гузоришҳои Ҳукумати Ҷумҳурии Тоҷикистон, ки ба Бюрои Ташкилоти Байналмилалии Меҳнат пешниҳод мегарданд, машваратҳо гузаронанд.

17. Тарафҳо уҳдадор мешаванд, ки оид ба таблиғи ҳадафҳо ва принсипҳои меҳнати арзанда дар доираи тавсияҳои Ташкилоти Байналмилалии Меҳнат чорабиниҳоро амалӣ намоянд.

18. Тарафҳо уҳдадор мешаванд, ки оид ба омода кардани пешниҳодҳо барои тасдиқи имконпазири конвенсияҳои Ташкилоти Байналмилалии Меҳнат аз ҷониби Ҷумҳурии Тоҷикистон, инчунин баррасии масъалаҳои марбут ба тасдиқи онҳо дар комиссияи сетарафаи танзими муносибатҳои иҷтимоию меҳнатӣ машваратҳо гузаронанд.

19. Ҳукумати Ҷумҳурии Тоҷикистон сифат ва сатҳи зиндагии аҳолиро мутобиқи нишондиҳандаҳо мунтазам назорат мекунад ва соле як маротиба ба Комиссия оид ба динамикаи нишондиҳандаҳои асосии иҷтимоию иқтисодии назорати сатҳу сифати зиндагии аҳолӣ иттилоъ медиҳад.

20. Мақомоти омор ба иттифоқҳои касаба ва ассотсиатсияҳои корфармоён маълумоти омориро, ки барои гузаронидани гуфтушунид зарур аст, дар ҳаҷм ва муҳлати зарурӣ ройгон пешниҳод мекунанд.

21. Бо мақсади инъикоси фаъолияти Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон ва ҷараёни амалигардонии Созишномаи генералӣ, Тарафҳо мунтазам дар воситаҳои ахбори омма интишори маводи марбут ба рушди шарикии иҷтимоӣ ва масъалаҳои муносибатҳои иҷтимоӣ ва меҳнатӣ дар Ҷумҳурии Тоҷикистонро таъмин мекунанд.

22. Дар ҷаласаҳои комиссияҳои сетарафаи минтақавӣ як маротиба дар ним сол маълумоти пешниҳоднамудаи Тарафҳо оид ба рафти иҷрои созишномаи минтақавии дахлдор баррасӣ мегардад.

23. Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон ҳар сол иҷрои муқаррароти Созишномаи генералиро баррасӣ мекунад.

24. Тарафҳо ба мувофиқа расиданд, ки ба фароҳам овардани шароит барои огоҳ кардани шаҳрвандон аз чорабиниҳои баргузорнамудаи Тарафҳо мусоидат менамоянд.

###### 9. МУҚАРРАРОТИ ХОТИМАВӢ

25. Созишномаи генералии мазкур аз лаҳзаи ба имзо расидан аз ҷониби Тарафҳо эътибор пайдо намуда, то имзои созишномаи генералии нав амал мекунад. Дар давраи амали ҳамин Созишномаи генералии мазкур бо розигии мутақобилаи Тарафҳо ба он метавонанд тағйиру иловаҳо дохил карда шаванд. Тағйиру иловаҳои воридгардида қисми ҷудонашавандаи Созишномаи генералӣ ба шумор мераванд.

26. Ҳар яке аз Тарафҳо барои амалигардонии Созишномаи генералӣ дар доираи ваколатҳои худ масъулият дорад.

27. Тарафҳо ба Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон дар бораи ҷараёни иҷрои чорабиниҳо оид ба амалисозии Созишномаи генералӣ маълумот медиҳанд. Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон ҷараёни иҷрои Созишномаи генералиро назорат карда, дар ҳалли ихтилофот, ки дар раванди иҷрои Созишноми генералӣ ба амал меояд, ширкат меварзад.

28. Созишномаи генералӣ нисбати ҳамаи корфармоён (иттиҳодияҳои онҳо), иттифоқҳои касаба (иттиҳодияҳои онҳо), кормандон, донишҷӯён ва хонандагони муассисаҳои маорифи Ҷумҳурии Тоҷикистон, ки гирифтани таҳсилоти ибтидоӣ, миёна ва олии касбиро таъмин мекунанд, амал мекунад.

29. Созишномаи генералии мазкур қисми таркибии раванди коллективӣ ва шартномавӣ дар системаи шарикии иҷтимоӣ мебошад ва ҳамчун асос барои таҳия ва бастани созишномаҳои соҳавӣ ва минтақавӣ хизмат мекунад.

30. Тарафҳо дар муҳлати як моҳи баъди ба имзо расидани Созишномаи генералии мазкур нақшаи чорабиниҳо оид ба амалигардонии Созишномаи генералиро таҳия ва барои тасдиқ ба Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон манзур менамоянд.

31. Ҷаласаҳои Комиссияи сетарафаи танзими муносибатҳои иҷтимоию меҳнатӣ дар Ҷумҳурии Тоҷикистон бояд тариқи воситаҳои ахбори омма ва телевизион инъикос карда шаванд.

Бо супориши Тарафҳо Созишномаи генералии мазкурро имзо намуданд:

|  |  |
| --- | --- |
| **Аз ҷониби Ҳукумати Ҷумҳурии Тоҷикистон:**  **Сарвазири Ҷумҳурии Тоҷикистон**  **Аз ҷониби Федератсияи иттифоқҳои касабаи**  **мустақили Тоҷикистон:**  **Раиси Федератсияи иттифоқҳои**  **касабаи мустақили Точикистон**  **Аз ҷониби Иттиҳодияи корфармоёни**  **Ҷумҳурии Тоҷикистон:**  **Раиси Иттиҳодияи корфармоёни**  **Ҷумҳурии Тоҷикистон** |  |